정조 4년
庚子四月初十日卯時。上御誠正閣。大臣備局堂上引見入侍時。左議政李溵。右議政李徽之。兼兵曹判書蔡濟恭。兼刑曹判書具善復。兼禮曹判書洪樂性。戶曹判書金華鎭。吏曹判書金鍾秀。漢城府左尹李柱國。訓鍊院都正李敬懋。行副司直徐有慶。吏曹參判鄭民始。校理姜忱。左承旨李亨逵。假注書趙衍德。事變假注書姜彙鈺。記事官李𤧣。記事官金載瓚。以次進伏訖。溵曰。日氣不調。聖體。若何。上曰。一樣矣。溵曰。永祐園展拜之命。出於聖孝。而近來寒暖。多不適。下情不勝慮悶矣。上曰。近來日氣。朝則稍冷。而何必過慮。溵曰。王大妃殿氣候。粟米飮連爲進御後。若何。上曰。一樣矣。溵曰。惠慶宮氣候。何如。上曰。一樣矣。溵曰。今日領相不得入來。而臣等只登前席矣。前大司諫李在學上疏。當以稟處乎。上曰。可矣。李在學六條陳達。多好言矣。命書傳敎曰。晝講停。溵曰。前大司諫李在學上疏。有令廟堂覆奏之命矣。取覽原疏。以聖學爲首。言路爲終。六條陳勉。語多切實。旣蒙批旨嘉納。臣等更無容仰勉。而至尊獨憂。諸臣偸安云者。臣等皆受以爲罪。其中數端指斥臣等史局占便之說。尤係臣不能董飭。此亦惶恐而稟處條件。則外而還上停捧之德意。終歸吏逋之彌縫。宮差革罷之盛事。反爲官隷之侵漁。民役之或兼三四。徵族之貽害遠近。已是病民之大者。而至於各道營門之謂之犯禁。徵贖狼藉。剝割殘民。民不堪命之弊。亦多流傳於洛中者。聽聞所及。極其可駭。內而秋曹之囚繫。不卽剖決。每患訟牒之留滯。法司之出牌。謂之風聞。多致平民之推捉。又若京納情債。自有定式。而胥吏輩科外誅求。如有是事。則不可無飭矣。爲先出擧條。嚴飭京外。使之一一痛革。目下人才之取用。尤係當今之急務。亦令兩銓。惕意擧行。何如。上曰。好矣。依爲之。出擧條溵曰。此東萊府使李文源狀啓也。枚擧訓別等手本。以爲關伯儲嗣身死。致慰譯官堂上堂下各一員及舊島主身死弔慰。新島主承襲致慶譯官堂上一員。依乙酉兼定之例。預爲差出。而必持各張書契。待裁判倭出來。卽爲渡海事。請令廟堂稟旨分付矣。旣有乙酉前例。勢將依所請許之。堂上譯官二員。堂下譯官一員。依乙酉年例差送之意。分付該曹該院。何如。上曰。依爲之。出擧條又曰。回來冬至使齎來詔書失火事。禮部報達于南京奉旨內。使臣寬免咨文出來矣。此回咨令槐院措辭別撰。順付今番進賀使之行。何如。上曰。依爲之。出擧條又曰。進賀使拜表。當在五月。而書狀官韓光近本病。近益添加。實無作行之望云。其人可合專對。而病勢如此。不可無變通之道。敢此仰達。上曰。變通。可也。溵曰。下敎如此。當爲改差乎。上曰。依爲之。出擧條進賀書狀官韓光近改差事。榻前下敎又曰。今番動駕。一依京擧動例擧行。地方官亦勿待令事下敎。而楊州牧使在官申飭。然後可以無民弊。而亦自有擧行之事。新除授牧使鄭存中。使之當日辭朝。何如。上曰。楊州牧使已爲謝恩乎。溵曰。如未及謝恩。則謝恩後仍爲下直。亦未爲不可矣。上曰。依爲之。出擧條楊州牧使鄭存中當日辭朝事。榻前下敎上曰。擧動時諸具。各司或有責納於廛人處。則貢市堂上。別爲嚴禁。溵曰。備局堂上鄭好仁。今無可引之義。而史局則謂之往役而進。次對則懸病不參。徐有寧。前旣行公。而今又不進。事體所在。俱極未安。從重推考。申飭行公。何如。上曰。依爲之。出擧條備局堂上鄭好仁徐有寧。從重推考。申飭行公事。榻前下敎上曰。實錄廳事。今至何境乎。溵曰。飭敎連下。堂郞盡力矣。頃日筵中。臣以五月。指的仰達矣。今則庶有今月內告訖之望。不但多幸。凡事飭勵之效如此矣。上曰。仍始開刊之役否。溵曰。卽今編次畢後。更出校正堂郞校正。然後方可入梓矣。上曰。予曾聞之。此役事仍當開刊云矣。以今堂上。亦豈不以都廳爲名而差出乎。溵曰。本來史局之法。卽今編次之役。盡畢後始開校正廳。此役事仍爲開刊云者。必不知前例而誤達者矣。上曰。然乎。卽今編次之役。更加申飭。可也。溵曰。漢城判尹金熤。未及上來。以爲變通。似好矣。上曰。欲爲變通。則還無內遷之意矣。溵曰。今番擧動。漢城府堂上一員。當爲導駕。而判尹金熤。未及上來。左尹李柱國。陣上進去。右尹鄭昌聖。不但史役無暇。又將以摠管。進參侍衛云。判尹右尹之間。恐宜有變通之道矣。上曰。兼帶摠管許遞。使之導駕。可也。出擧條漢城右尹鄭昌聖。兼帶摠管許遞。使之導駕事。榻前下敎又曰。俄於賓廳。聞武將之言。則各營門亞將乏人。亦未有若近來。前兵使具以謙。以有年前飭敎之故。自軍門不敢差擬云。此亦可悶矣。上曰。旣示飭勵。此後勿拘檢擬。可也。出擧條濟恭曰。頃日以景秋門內宮墻體勢高低。與戶判同爲看審後稟達事有敎矣。臣與戶判。偕往諦審。則宮墻不可不稍加高峻。以嚴體貌。而若其形址規模。則戶判有所商度者矣。華鎭曰。內墻則地勢卑下。不可加築。勢將退築於外墻稍高處。而審其形址。則竝置內外墻。亦不無難便之端。高築外墻。毁去內墻。似好矣。上曰。依爲之。出擧條華鎭曰。築墻事今已命下矣。以三軍門董役乎。上曰。依此爲之。而訓將限畢役看役。兵判亦爲看董。可也。樂性曰。玉音失和。以用和協之劑似好。而吳道炯以爲。召入診察。何如。上曰。置之。鍾秀曰。兵曹郞廳。以未通淸可合人差出。何如。上曰。好矣。溵曰。如以可合人。通融擇擬則果好。而銓官旣承下敎。可以量宜擇人矣。柱國曰。張孟龍之借刻號牌。事甚巧惡。今方科治。而以杜後弊。似好矣。上曰。京兆堂上不善檢察。可怪矣。旣已現捉。則豈不懲治乎。溵曰。適引京兆堂上言端。伏聞號牌。自京兆不塡名烙印於空牌。甚至有發賣廛上之事云。號牌之法。何等至嚴。而乃有此烙印發賣之擧者。事關紀綱。極涉駭然。當該堂郞。所當摘發論罪。而査出之際。恐涉騷撓。亦未知的在何時。姑未敢請罪。而此後如有犯者。則下吏從重科罪。不飭堂郞亦爲重勘之意。嚴飭施行。何如。上曰。依爲之。出擧條敬懋曰。本營中軍。以趙圭鎭。方欲差定。而別將則無可合人。以梁世絢差定。何如。上曰。不必上聞矣。徽之曰。別將啓下。異於中軍。則與訓將相議。推移啓下。可也。而至於上達天聽。筵體不嚴。禁衛大將李敬懋。推考。何如。上曰。依爲之。出擧條民始曰。漁箭鹽盆船隻。春秋摘奸。雖載於事目。而久未擧行。京江船隻。日前發遣郞廳。先爲抽牲摘奸。則松坡鎭所管船隻中漏案無標者。合爲三十餘隻。故自本廳査實。則或是掩置不報。私自捧稅。或是任其去來。不爲入錄。京江奸弊如此。事之驚駭。莫此爲甚。該鎭別將。令攸司依律勘罪。何如。上曰。依爲之。出擧條又曰。今番摘奸時。外方船隻之往來者。亦爲摘奸。則漏案之類。其數夥然。以此推之。諸道船政之多不以實。可以知之。船政如此。則漁箭鹽盆之屬。亦當如此。宜乎稅額之逐年減縮也。均役事目。何等嚴重。而外邑之全不照管。一任抛棄。極爲駭然。船隻執頉之各邑守令。固當依事目論罪。而法久懈弛。此等奸弊。無邑不然。而目下現捉之諸守令。獨被罪罰。亦有幸不幸之歎。論罪一款。姑爲安徐。漁箭鹽盆船隻之落漏者。另加搜括。錄報本廳之意。出擧條嚴飭。如是之後。毋論京江與外邑。抽牲摘奸時。如有現捉者。該邑守令。依事目科罪。該道道臣。亦難免論責之意。一體申飭。何如。上曰。依爲之。出擧條又曰。京外船隻。旣屬均廳之後。免稅者有免稅掌標。出稅者有出稅掌標。凡干船隻。無本廳掌標。則不得往來。自是規例。而今番摘奸時。稱以工曹載甕船。黃海水營追捕船。安興待變船。泰安採鰒船。不持本廳掌標。只有該曹及該營邑帖文而已。苟使各司各營邑。成給帖文。任自行船。則句管本廳。印給掌標之意。果安在哉。事極駭然。所當論罪。而毋論京外。以此謬例。亦多有之云。只罪現捉者。亦涉斑駁。此後則內而各司。外而營邑。無得私給帖文之意。嚴明知委。摘奸時若又現發。則各別論罪。斷不可已。以此申飭。何如。上曰。依爲之。出擧條溵曰。日昨所下東西銓傳敎。實不勝萬萬欽仰矣。濟恭曰。臣昨伏見傳敎。今又登筵。君臣之間。貴在盡言。豈不盡達乎。上曰。予不欲索言。傳敎中十字抹去。溵曰。重臣職是經筵之故。有此陳達。誠好矣。自上又嘉納。而虛受之至命。刪去傳敎中字句。亦不勝感歎矣。溵曰。日昨所下東西銓傳敎。出尋常萬萬。聽聞所及。莫不攢祝。鎭安之道。隄防之嚴。可以兩行。此政臣等對揚休命之一大機會。而其黜陟溵揚之責。又專在於銓曹矣。兩銓銓官。今方入侍。區別疏通之政。更加愓意奉行之意。申飭。何如。上曰。所陳好矣。依爲之。出擧條溵曰。領相。以今日之不入。爲惶恐陳箚。而病如少間。則卽當造朝矣。上曰。俄者箚批已諭。而今番擧動。亦令勿參。善爲調攝。可也。溵曰。只聰聽不利而已。精神筋力尙好矣。上謂華鎭曰。卽今領相病勢。果何如耶。華鎭曰。專是外感矣。上曰。今日陳達皆好矣。命退。諸臣以次退出。